De fleste av vassdragene i Rømskog munner ut i svenske farvann. Den økende sagbruksvirksomheten i Halden på 15-1600-tallet og fløtingen av tømmer på Haldenvassdraget spredte seg fra år 1700 også til å omfatte Rømskog. Fløtingen i Rømsjøen, Langvannet og videre gjennom Sverige og derfra over til Haldenvassdraget igjen ved Otteid, tok lang tid og kunne tidvis forårsake både praktiske og politiske vanskeligheter.